ECOS-OUVERTURE 1998-2001 EKSTERNT TVÆRREGIONALT SAMARBEJDE Den Europæiske Union som drivkraft i tværregionalt samarbejde set i sammenhæng med tidens økonomiske dynamik (98/C 183/07)

Alle områder i Europa er, omend i forskellig grad, præget af vekselvirkningen mellem en række fænomener: økonomien er blevet verdensomspændende, og den er ikke længere bundet til konkrete, materielle værdier, informationssamfundet rykker frem med stormskridt, miljøet forringes, forsyningssikkerheden er er aktuelt emne, arbejdsløsheden hærger, og der stilles krav om lige muligheder.

De lokale aktører forsøger at tage disse opfordringer op. Med deres forskelligartede knowhow, som varierer efter de ligeledes forskellige kulturelle og institutionelle rammer, hvori den indgår, har de på basis af erfaringerne fra lokalsamfundet udviklet en lang række forskellige arbejsmetoder, som har kunnet benyttes i hele Europa.

Det tværregionale samarbejde åbner mulighed for udveksling af idéer og erfaringer med hensyn til metoder og praksis. Enhver kan således tage sin egen arbejdsmetode op til revision og trække på erfaringer, der er indhøstet af partnere i andre regioner. Endvidere vil dette samarbejde give partnerne mulighed for at løse deres problemer bedre og hurtigere. I øvrigt vil pilotprojekter kunne fremme anvendelsen af metoder til udvikling af økonomien i regionerne og dermed give de lokale aktører mulighed for at udøve deres beføjelser inden for rammerne af et bredt partnerskab.

Disse erfaringer er nyttige for den økonomiske og demokratiske omstilling, særlig for partnerne i de centraleuropæiske lande. De vil desuden danne et grundlag, der forbereder byer og områder i ansøgerlandene til en vellykket integration, når EU udvides. Det fælles arbejde udgør således et instrument til fremme af den europæiske integration, der igen bidrager til, at spændinger formindskes.

EU's støtte til samarbejdet

Det tværregionale samarbejde er et vigtigt område inden for EU's politikker og programmer.

Artikel 10 i forordningen om Den Europæiske Fond for Regionaludvikling (EFRU) har indført en mekanisme, der gør det muligt at finansiere aktioner af nyskabende karakter inden for regionaludviklingen. En af disse aktioner er tværregionalt samarbejde med eksterne grænseregioner, dvs. med partnere uden for EU.

I denne sammenhæng iværksatte Kommissionen (GD XVI) i 1991 Ecos/Ouverture, som siden da med et budget på 70 mio. ECU, heraf 55 mio. ECU fra EFRU og 15 mio. ECU fra Phare, har finansieret 400 projekter omfattende 1 500 regional- og lokalmyndigheder.

Ecos/Ouverture-programmet har fået tildelt 25-30 mio. ECU fra EFRU og 15 mio. ECU fra Phare for den nye periode 1998-2001. Det vil medfinansiere samarbejde og udnyttelse af gensidige fordele mellem områder og byer i EU og navnlig deres modparter i de centraleuropæiske lande (Albanien, Bosnien-Hercegovina, Bulgarien, Estland, Letland, Litauen, Den Tidligere Jugoslaviske Republik Makedonien, Polen, Rumænien, Slovakiet, Slovenien, Tjekkiet og Ungarn (1).

Som led i Ecos/Ouverture 1998-2001 iværksætter Kommissionen denne indkaldelse af forslag med opfordring til territorialmyndighederne i støtteberettigede områder til at indgive forslag til tværregionale samarbejdsprojekter inden den 15. november 1998.

Målene for samarbejdet

- Fremme af samarbejde mellem regionale aktører i forskellige geografiske områder ved udvikling af et fælles projekt baseret på udveksling af erfaringer eller overførsel af knowhow.

- Fremme af decentralisering og aftagende koncentration ved kompetenceudvikling på regionalt og lokalt plan.

- Forbedring af de territoriale myndigheders og de regionale og lokale aktørers handlemuligheder og arbejdsmetoder med henblik på økonomisk og social udvikling i de centraleuropæiske lande og de ugunstigt stillede regioner i EU.

- Igangsætning af konkrete projekter for regional eller lokal udvikling, som kan tjene som model for udbredelse af god praksis i regionen eller naboregioner.

- Forberedelse af udvidelsen ved styrkelse af førtiltrædelsesstrategierne for de territoriale myndigheder i de centraleuropæiske lande på grundlag af øget kendskab til fællesskabspolitikkerne og særlig strukturfondspolitikkerne.

Samarbejdsområder

Der er fastlagt følgende fire samarbejdsområder:

1. Forbedring af regionale og lokale myndigheders arbejdsmetoder og -redskaber:

- udformning af udviklingsstrategier for det regionale eller lokale område, bl.a. med sigte på udvidelsen (2)

- forbedring af tjenesteydelser i byer eller landdistrikter, særlig organisering af transportsystemer og anvendelse af informationssamfundets teknikker.

2. Forbedring af serviceydelser til støtte for modernisering og udvikling af små og mellemstore virksomheder:

- indførelse af serviceydelser til støtte for moderniseringen og udviklingen af små og mellemstore virksomheder

- kvindelige iværksættere: fremme af kvindernes rolle i det lokale erhvervsliv.

3. Beskyttelse og udnyttelse af miljøet med henblik på bæredygtig udvikling:

- beskyttelse, udnyttelse og forvaltning af naturområder

- forbedring af forureningskontrollen og forvaltningen og/eller genanvendelsen af affald og spildevand

- energibesparelser og fremme af vedvarende energikilder.

4. Økonomisk udnyttelse af regionernes kulturarv med henblik på bevarelse eller skabelse af varige arbejdspladser.

Deltagerne i samarbejdet

Hovedpartnerne skal være territoriale myndigheder i Den Europæiske Union og tredjelandene eller et af dem kontrolleret og bemyndiget organ.

Ansvaret for forvaltningen af Phare- og EFRU-bevillingerne skal påhvile henholdsvis en af hovedpartnerne fra de centraleuropæiske lande og Den Europæiske Union.

Projektlederen, der er ansvarlig for organiseringen af samarbejdet, skal være enten den hovedpartner, der er ansvarlig for forvaltningen af EFRU-bevillingerne, eller den hovedpartner, der er ansvarlig for forvaltningen af Phare-bevillingerne.

De associerede partnere kan være territoriale myndigheder (regionale eller lokale), udviklingsselskaber, handelskamre eller andre organer, der varetager en opgave af offentlig interesse, eller økonomiske og sociale aktører.

Samarbejdsprojekterne skal vedrøre fra tre til seks hovedpartnere fra forskellige områder i mindst to medlemsstater og mindst ét område i et land i Centraleuropa (3).

Halvdelen af fællesskabshovedpartnerne skal være hjemmehørende i EFRU-områder under mål 1, 2, 5b eller 6.

For de territoriale myndigheder, der vælger udformning af udviklingsstrategier (område 1, punkt 1), er det maksimale antal hovedpartnere imidlertid begrænset til fire, deraf to fra EU og en eller to fra de centraleuropæiske lande og/eller Cypern. En af EU-partnerne skal være fra et mål 1-område, og den anden fra et EFRU-støtteberettiget område (1, 2, 5b, 6).

Krav om et aktivt og afbalanceret partnerskab

De tidligere erfaringer med tværregionalt samarbejde viser, at de samarbejdsnet, der giver de bedste resultater, kombinerer flere særpræg:

- etablering af et aktivt associeret partnerskab på lokalt plan forestået af hovedpartnerne for hvert af områderne: alle offentlige og/eller private organer, der har beføjelser og interesse på det pågældende område, og som ønsker at deltage i projektet

- etablering af et dynamisk tværregionalt partnerskab, hvori projektlederen har en igangsætterrolle for hele nettet og en koordineringsrolle for projektet, og hvor den lokale hovedpartner for hver af de øvrige geografiske partnerområder er ansvarlig for igangsættelsen af det associerede partnerskab på det lokale plan og for udførelsen af det arbejde, der er forbundet med samarbejdsprojektet

- udvikling af et konkret og afbalanceret tværregionalt samarbejde, der hviler på organisering af et virkeligt fælles arbejde både på lokalt plan og på tværregionalt plan, og som fører til konkrete resultater, der giver mulighed for erhvervelse eller forbedring af knowhow.

Krav om kvalitet i ledelsen af projektet

- Projektlederen har det tekniske og finansielle ansvar for projektets succes og skal udvise lederevner ved igangsættelsen af nettet og forvaltningen af selve projektet.

- Projektlederen skal oprette et styringsudvalg, der repræsenterer projektets hovedpartnere. Dette udvalg bærer det territoriale og politiske ansvar for samarbejdet. Det skal godkende oprettelsen af en projektgruppe til varetagelse af den tekniske gennemførelse af selve projektet.

- Projektlederen skal sammensætte en gruppe, i hvilken hver partner deltager aktivt på grundlag af en klar og afbalanceret opgavefordeling, som er fastlagt i fællesskab. Projektlederen skal opstille et klart og gennemførligt arbejdsprogram.

- Samarbejdsnettet skal gøre brug af den ekspertise, der er nødvendig for udførelsen af et arbejde af høj kvalitet, også selv om ekspertisen kommer fra områder uden for de områder, der deltager i samarbejdet.

- Der skal med jævne mellemrum foretages en evaluering af arbejdet for at kontrollere, om midlerne er anvendt i overensstemmelse med de fastsatte mål.

Forventede resultater

- Gennemførelse af lokale foranstaltninger, der tjener som grundlag for udveksling af erfaringer eller overførsel af knowhow, og som desuden kan tjene som eksempel i regionen eller naboregioner.

- Erfaring med et fælles arbejde på regionalt og/eller lokalt plan og forøgelse af handlemulighederne for lokale organisationer og aktører, der bidrager til den økonomiske udvikling.

- Indførelse af nye metoder eller forbedring af eksisterende metoder ved udveksling af idéer og erfaringer mellem aktører fra forskellige regioner, som står over for ensartede eller samme problemer.

- Handlingsstrategier, forundersøgelser, foranstaltninger og/eller resultater til gavn for den økonomiske og sociale udvikling i de pågældende områder.

Budget og gennemførelsesperiode

Hvert projekt skal ligge på en fællesskabsfinansiering i størrelsesordenen 200 000-800 000 ECU for EFRU og 100 000-400 000 ECU for Phare (4).

Fællesskabets bidrag kan udgøre indtil 75 % af de støtteberettigede udgifter for mål 1- og mål 6-regioner, indtil 50 % for andre EU-regioner og 75 % for partnerne i Centraleuropa (5).

Mindst halvdelen af EFRU-bidraget skal vedrøre regioner, der er støtteberettigede under strukturfondsmålene 1, 2, 5b eller 6.

Hvert projekt skal gennemføres inden for en frist på højst tre år.

Vigtigste udvælgelseskriterier

1. Partnerskabets beskaffenhed:

- Lokalt partnerskab: de lokalt associerede partneres forskelligartethed og evne til at supplere hinanden; i hvilken grad de involveres; hvorledes det lokale partnerskab organiseres; hvilke forpligtelser partnerne påtager sig.

- Tværregionalt partnerskab: hvor repræsentative hovedpartnerne er i politisk og teknisk henseende; balancen i det tværregionale partnerskab; fælles motivation; styringsudvalgets tværregionale sammensætning; partnerskabets hensigtsmæssighed i forhold til det fælles projekt.

2. Lokale aktørers deltagelse:

- Mulighederne for at lære af hinanden og udveksle knowhow, særlig i forbindelse med foranstaltninger på det praktiske plan for et betydeligt antal lokale aktører i hvert af de områder, der berøres af udvekslingerne.

3. Nettets organisering:

- Styringsudvalgets organisering: aktiv deltagelse af de territoriale myndigheder, der er hovedpartnere i projektet.

- Projektgruppens organisering: projektlederens lederevner, de lokale gruppers egenskaber og den lokale koordinators forudsætninger, gruppens sammensætning.

- Projektgruppens funktionsmåde og effektive arbejdsmetoder, herunder: midler til intern og ekstern kommunikation for nettet, fælles arbejdssprog.

- Forvaltningskapacitet hos det organ, der forvalter fællesskabsbevillingerne, og etablering af finansielt forvaltningssystem.

4. Tilstræbte mål/forventede resultater:

- Fælles mål: klart formulerede mål for projektet; målenes troværdighed i forhold til den territoriale sammenhæng; konkrete og gennemførlige mål på kort sigt; målenes indbyrdes sammenhæng; projektets hensigtsmæssighed i forhold til programmets mål.

- Forventede resultater: klar formulering, beskrivelse og kvantificering; troværdighed; konkretisering og gennemførlighed; interesse på tværregionalt og lokalt plan (for nettets og projektets vedkommende); sammenhæng med de fælles mål og de anvendte midler.

- Virkninger/fordele for de forskellige partnere: forventede virkninger/fordele for hver partner og specielt tredjelandspartnerne: beskaffenhed, troværdighed og sammenhæng med programmets mål; formidling af erfaringerne fra projektet.

5. Arbejdsprogrammets kvalitet:

- Påtænkte foranstaltninger: de påtænkte foranstaltningers betydning som middel til at nå de fælles projektmål og de forventede resultater; klart formulerede foranstaltninger; beskaffenheden og antallet af tværregionale og lokale foranstaltninger i forhold til projektets behov; balance mellem tværregionale og lokale foranstaltninger.

- Klar arbejdsplan: for hver foranstaltning angivelse af, hvilket arbejde der skal udføres, det tværregionale samarbejdes rolle, de involverede partnere, modtagerne, de forventede resultater; hvorledes det fælles arbejde organiseres, opgavefordelingens klarhed og troværdighed, balance, foranstaltningernes komplementaritet og hensigtsmæssighed i forhold til de fælles mål; tidsplan for gennemførelsen.

6. Budget og finansielle forpligtelser:

- Budgettets hensigtsmæssighed og gennemsigtighed i forhold til målene, arbejdsprogrammet og de pågældende foranstaltninger; kvaliteten af redegørelserne vedrørende budgetposterne og overslagene over udgifterne for hver post og foranstaltning; afbalanceret tværregional samfinansiering mellem de forskellige partnere.

- Sammenhæng mellem partnernes og de associerede partneres officielle forpligtelser og den måde, hvorpå de udtrykkes i budgettet.

Kriterier for støtteberettigelse

Kun de projektforslag, der opfylder følgende kriterier, vil blive taget i betragtning:

1. Partnerskab: partnere fra mindst tre og højst seks forskellige områder i mindst to medlemsstater og mindst ét partnerland i Centraleuropa (Albanien, Bosnien-Hercegovina, Bulgarien, Estland, Letland, Litauen, Den Tidligere Jugoslaviske Republik Makedonien, Polen, Rumænien, Slovakiet, Slovenien, Tjekkiet og Ungarn) (6).

For partnere fra de centraleuropæiske lande, der vælger udformning af udviklingsstrategier (område 1, punkt 1), er det maksimale antal hovedpartnere imidlertid begrænset til fire, deraf to fra Fællesskabet og en eller to fra tredjelandene. Den obligatoriske EU-partner skal være fra et mål 1-område, og den anden fra et område, der er berettiget til strukturfondsstøtte (1, 2, 5b, 6).

2. Mindst halvdelen af fællesskabspartnerne skal være fra områder, der er berettigede til støtte fra strukturfondene, og de skal modtage mindst halvdelen af den EFRU-fællesskabsstøtte, der tildeles projektet.

3. Den hovedpartner, der er projektleder, og de øvrige hovedpartnere for hvert af de pågældende områder skal have underskrevet en forpligtelseserklæring i overensstemmelse med modellen i informationspakken med angivelse af størrelsen af deres eget finansielle bidrag.

4. Såfremt nogle af hovedpartnerne ikke har status som territoriale myndigheder, skal den territoriale myndighed, der kontrollerer og bemyndiger den pågældende hovedpartner, nærmere anføre, hvori denne kontrol består, og have underskrevet en bemyndigelseserklæring i overensstemmelse med modellen. Det skal af denne erklæring fremgå, at den territoriale myndighed forpligter sig til at deltage i styringsudvalget for projektet. Myndigheden stiller sig som garant i politisk, teknisk og finansiel henseende for det organ, der repræsenterer den i projektet.

5. EFRU-midlerne skal forvaltes af en hovedpartner fra Den Europæiske Union, og Phare-midlerne af en hovedpartner fra landene i Centraleuropa.

6. Overholdelse af en fællesskabsfinansiering på mellem 200 000 og 800 000 ECU for EFRU og 100 000 og 400 000 ECU for Phare.

7. Betaling for arbejde som associerede partnere kan kun ydes til organer, der bidrager til samfinansieringen af projektet. Organer, der aflønnes for hele deres arbejde, betragtes som leverandører af tjenesteydelser.

8. Fuldstændige forslag udarbejdet på grundlag af ansøgningsformularerne skal være fremsendt i seks eksemplarer senest på nedennævnte dato.

9. Beskrivelse af projektet:

- Udtømmende udfyldt ansøgningsformular, hvad angår beskrivelsen af projektet.

- Fremlæggelse af fuldstændige finansielle tabeller, jf. informationspakken, med angivelse af de organer (hovedpartnere, associerede partnere), der påtænker at yde modsvarende bidrag, og (som bilag) deres hensigtserklæringer vedrørende disse bidrag.

Indgivelse af forslag

Forslag til pilotprojekter sendes til Kommissionen i seks eksemplarer senest den 15. november 1998 (poststemplet er afgørende) til følgende adresse:

Europa-Kommissionen

DG XVI.A.2 - Regionalpolitik og Samhørighed

DG I.A.B. - Eksterne Forbindelser

Projekter for eksternt tværregionalt samarbejde

Bygning CSM2 3/67

Rue de la Loi/Wetstraat 200

B-1049 Bruxelles/Brussel.

Informationspakke

Informationspakken, der indeholder ansøgningsformularerne og oplysninger om procedurerne for fremlæggelse af forslag og principperne for støtte fra Fællesskabet, kan fås ved henvendelse til ovenstående adresse eller ved anmodning pr. telefax ((32-2) 299 56 01 med angivelsen »GD XVI-GD 1A, Ecos-Ouverture 1998-2001«) eller pr. e-mail (ecos-ouverture@fmb.dg16.cec.be) eller på Web-stedet:

www.inforegio.org

Informationspakken udsendes fra den 15. juni 1998.

Mellem den 22. og den 24. juni 1998 afholder Kommissionen i øvrigt i et centraleuropæisk land en partnerskabsbørs og en række seminarer, hvor de territoriale myndigheder, der er interesseret i de foranstaltninger, der finansieres i forbindelse med indkaldelsen af forslag Ecos/Ouverture 1998-2001, kan gøre sig bekendt med programmets muligheder og få bedre baggrund for en vellykket deltagelse i foranstaltningerne inden for det eksterne tværregionale samarbejde.

(1) Partnere i de nye uafhængige stater (Moldova, det vestlige Rusland, Ukraine, Belarus) og i Middelhavsområdet (Algeriet, Cypern, Egypten, Israel, Jordan, Libanon, Malta, Marokko, Syrien, Tunesien, Tyrkiet og den palæstinensiske myndighed) kan også blive tilknyttet de samarbejdsnet, der oprettes af partnerne i EU og de centraleuropæiske lande. Hvad angår finansieringen for disse partneres vedkommende, henvises der til informationspakken.

(2) Bemærk: Særlige betingelser for støtteberettigelse for de centraleuropæiske landes og Cyperns vedkommende.

(3) Partnere fra de nye uafhængige stater og Middelhavstredjelandene kan også blive tilknyttet de net, der oprettes af partnerne i EU og de centraleuropæiske lande.

(4) Hvad angår finansieringen for Middelhavspartnernes og de nye uafhængige staters vedkommende, henvises der til informationspakken.

(5) Hvad angår finansieringen for Middelhavspartnernes og de nye uafhængige staters vedkommende, henvises der til informationspakken.

(6) Partnerne fra Middelhavstredjelandene skal komme fra Algeriet, Cypern, Egypten, Israel, Jordan, Libanon, Malta, Marokko, Syrien, Tunesien, Tyrkiet eller den palæstinensiske myndighed. Partnerne fra de nye uafhængige stater skal komme fra Moldova, det vestlige Rusland, Ukraine eller Belarus.